R E L A C I O N
PËR
PROJEKTLIGJIN “PËR RATIFIKIMIN E MARRËVESHJES, 
NDËRMJET KËSHILLIT TË MINISTRAVE TË REPUBLIKËS                       SË SHQIPËRISË DHE QEVERISË SË REPUBLIKËS FEDERALE                   TË GJERMANISË, PËR BASHKËPUNIMIN NË FUSHËN E SIGURISË”
Marrëveshja, ndërmjet Këshillit të Ministrave të Republikës së Shqipërisë dhe qeverisë së Republikës Federale të Gjermanisë, për bashkëpunimin në fushën e sigurisë, është miratuar, në parim, me vendim të Këshillit të Ministrave dhe është nënshkruar më 31 maj 2013.

Kjo marrëveshje është hartuar në kuadër të bashkëpunimit ndërkombëtar në luftën kundër krimit të organizuar, si dhe në kuadër të detyrimeve të parashikuara në nenet 4, 82 e 85, të Marrëveshjes së Stabilizim - Associimit.

Palët, në përputhje me legjislacionin kombëtar dhe nëpërmjet autoriteteve të tyre kompetente, angazhohen të bashkëpunojnë në fushën e sigurisë për të parandaluar, për të luftuar dhe për të zbuluar krimet e organizuara dhe krimet e rënda si dhe terrorizmin.
Rëndësia e marrëveshjes dhe arsyet e lidhjes së saj
Fenomenet e trafiqeve të paligjshme janë me karakter ndërkombëtar dhe, si rezultat, është domosdoshmëri bashkëpunimi ndërkombëtar me qëllim realizimin e objektivave për parandalimin e luftën kundër trafiqeve, identifikimin, sekuestrimin dhe më pas konfiskimin e aseteve, produkt i kësaj veprimtarie kriminale, me pasoja në shoqëri dhe në ekonomitë e shteteve përkatëse. 

Shqipëria është vend me pozicion gjeografik të favorshëm për t’u përdorur si vend origjine, transiti apo edhe destinacioni për trafiqe të paligjshme nga individë apo grupe individësh, të cilët janë të implikuar në këto trafiqe e, kryesisht, në atë të qenieve njerëzore, trafikimin e armëve e të municionit, të veprave të artit e kulturës apo të mjeteve motorike dhe, për rrjedhojë, Shqipëria shpreh  interes në ratifikimin/miratimin e konventave të ndryshme dhe zbatimin e suksesshëm të tyre, duke përshtatur legjislacionin e duke ngritur strukturat shtetërore të specializuara në këtë drejtim në përputhje me frymën dhe qëllimin e zbatimit të tyre në kuadrin ligjor të Republikës së Shqipërisë.

Kjo marrëveshje është hartuar edhe në kuadër të bashkëpunimit policor, të krijuar sipas marrëveshjes, ndërmjet qeverisë së Republikës së Shqipërisë dhe qeverisë së Republikës Federale të Gjermanisë, për ripranimin e personave, me qëllim forcimin e mëtejshëm të këtij bashkëpunimi dypalësh me një shtet, partner i rëndësishëm në arenën ndërkombëtare, dhe me një rol të ndjeshëm në BE, si dhe konsolidimin e zhvillimin e mëtejshëm të marrëdhënieve miqësore ndërmjet Republikës Federale të Gjermanisë dhe Republikës së Shqipërisë.
Objekti i marrëveshjes 

Marrëveshja ka si qëllim forcimin e bashkëpunimit ndërkombëtar në luftën kundër kriminalitetit. Palët kanë parashikuar objektin e bashkëpunimit për nënfushat e sigurisë në të cilat shtrihet ai, format e bashkëpunimit, parimin e funksionimit të bashkëpunimit (me anë të kërkesës), rangun dhe statusin e këtij bashkëpunimi në raport me legjislacionin përkatës vendas apo atë ndërkombëtar, duke vënë theksin në bashkëpunimin policor dhe operativ.

Më anë të kësaj marrëveshjeje konfirmohet mundësia e shkëmbimit të oficerëve ndërlidhës dhe siguria e dokumenteve të udhëtimit, si dhe garantohen kufijtë e bashkëpunimit ndërmjet dy palëve.

Gjithashtu, vëmendje e veçantë i është kushtuar respektimit të parimit të mbrojtjes të të dhënave personale, objekt i kërkesave dhe informacioneve të bashkëpunimit.

Objekti i bashkëpunimit 

Palët, në përputhje me legjislacionin kombëtar dhe nëpërmjet autoriteteve të tyre kompetente, angazhohen të bashkëpunojnë në fushën e sigurisë për të parandaluar, për të luftuar dhe për të zbuluar krimet e organizuara dhe krimet e rënda si dhe terrorizmin.

Bashkëpunimi përfshin veçanërisht: veprat penale kundër jetës, trupit dhe shëndetit si dhe kundër lirisë personale; terrorizmin dhe financimin e terrorizmit; kultivimin e paligjshëm, prodhimin, përpunimin, magazinimin, importimin, eksportimin dhe trafikimin e lëndëve narkotike; shfrytëzimin e prostitucionit dhe trafikun e qenieve njerëzore; trafikimin e personave dhe migracionin ilegal; tregtinë e paligjshme dhe kontrabandën e armëve; krimet në lidhje me pronën; trafikimin e mjeteve motorike; korrupsionin; pastrimin e produkteve të veprës penale dhe krimin kompjuterik.

Për realizimin konkret dhe efektiv të bashkëpunimit, palët shkëmbejnë ekspertë, informojnë njëra-tjetrën për personat e përfshirë në vepra penale, bashkëpunojnë për hetime operative përmes masave policore të koordinuara, dërgojnë ekspertë për kualifikim profesional të nivelit të lartë dhe për  shkëmbim përvoje, si dhe autorizojnë përdorimin e metodave speciale të hetimit.

Për synimin e zbatimit të kësaj marrëveshjeje, bashkëpunimi ndërmjet palëve kontraktuese kryhet drejtpërdrejt ndërmjet autoriteteve kompetente të përmendura në nenin 6 dhe përmes ekspertëve të caktuar prej tyre.

Palët kontraktuese, pas marrjes së miratimit, mund të dërgojnë si të komanduar në rast nevoje oficerë ndërlidhës tek autoritetet e policisë të palës tjetër kontraktuese.
Të dhënat personale ruhen në mënyrë të rreptë duke respektuar legjislacionet e palëve.  

Përfitimet e Shqipërisë dhe pritshmëritë 

Miratimi përfundimtar i kësaj marrëveshjeje do të vlerësohej pozitivisht për fillimin dhe ecurinë e zbatimit të saj, për faktin se efektet që rrjedhin pres saj do të ishin në dobi të interesave publikë, të organeve shtetërore dhe veçanërisht në dobi të policisë shqiptare për sa i përket referimit në përvojat më të mira të policisë gjermane apo dhe asistencës teknike e logjistike. 

Nga ana tjetër, Gjermania përfaqëson një vend anëtar të Bashkimit Evropian dhe do të forcojë edhe më shumë pozicionin e Shqipërisë në raport me palën komunitare dhe gjendjen e luftës kundër krimit nga pikëpamja operacionale e ligjzbatuese. 

Autoritetet kompetente për zbatimin e kësaj marrëveshjeje janë Ministria e Brendshme, Drejtoria e Përgjithshme e Policisë së Shtetit.

